Habima
Habima, det første hebraisktalende teater, grundlagt i 1917 med tilknytning til Moskvas Kunstnerteater. Skuespillerne blev en tid trænet af Jevgenij Vakhtangov, hvis opsætning af Solomon An-skijs nærmest ekspressionistiske tragedie Gadibuk (1922) blev et gennembrud.
I 1926 forlod teatret USSR og turnerede i Europa, USA og Palæstina. I 1931 blev Habima stationær scene i Tel Aviv, og i 1958 fik det status som Israels nationalteater.